b'\n_START_ARTICLE_\nPaul Decei\n_START_SECTION_\nCarier\xc4\x83\n_START_PARAGRAPH_\nA absolvit dup\xc4\x83 liceul din N\xc4\x83s\xc4\x83ud (actualul Colegiu Na\xc8\x9bional \xe2\x80\x9eGeorge Co\xc8\x99buc\xe2\x80\x9d), Facultatea de Silvicultur\xc4\x83 a Politehnicii Bucure\xc8\x99ti \xc3\xaen anul 1950._NEWLINE_S-a f\xc4\x83cut remarcat \xc3\xaenc\xc4\x83 din anii \'50 ai secolului XX prin proiectele sale de amenaj\xc4\x83ri silvice, \xc3\xaen acea vreme lucr\xc3\xa2nd ca proiectant principal \xc3\xaen cadrul Institutului de Studii \xc8\x99i Proiect\xc4\x83ri Forestiere. Ulterior a lucrat \xc3\xaen cadrul Direc\xc8\x9biei Economiei V\xc3\xa2natului din Ministerul Silviculturii, unde printr-o munc\xc4\x83 \xe2\x80\x93 \xc3\xaen mare m\xc4\x83sur\xc4\x83 de pionierat, a abordat munca de gospod\xc4\x83rire a apelor de munte cu devotament \xc8\x99i curaj, drept care autorit\xc4\x83\xc8\x9bile i-au dat \xc3\xaen grij\xc4\x83 fondul piscicol al apelor de munte. Astfel, a reu\xc8\x99it populare cu salmonide a lacurilor alpine, amenajarea \xc8\x99i repopularea cu puiet a r\xc3\xa2urilor de munte, precum \xc8\x99i modernizarea p\xc4\x83stravariilor care existau \xc8\x99i construirea altora noi. De asemenea, a sprijinit inaugurarea unor zone de protec\xc8\x9bie ecologic\xc4\x83._NEWLINE_Datorit\xc4\x83 m\xc4\x83surilor sale \xc8\x99i a rolului pe care \xc8\x99i l-a asumat \xe2\x80\x93 acela de formator de \xc8\x99coal\xc4\x83, produc\xc8\x9bia de p\xc4\x83str\xc4\x83v a crescut semnificativ \xc8\x99i s-au format speciali\xc8\x99ti \xc3\xaen cre\xc8\x99terea p\xc4\x83str\xc4\x83vului. Literatura sa salmonicol\xc4\x83 reprezint\xc4\x83 bibliografie \xc3\xaen domeniu, pentru facult\xc4\x83\xc8\x9bi silvice. O serie de informa\xc8\x9bii puse la dispozi\xc8\x9bie de c\xc4\x83tre P. Decei despre r\xc4\x83sp\xc3\xa2ndirea speciilor de pe\xc8\x99ti de ap\xc4\x83 dulce au fost folosite de academicianul Petru B\xc4\x83n\xc4\x83rescu \xc3\xaen scrierea monografiei "Fauna Republicii Populare Rom\xc3\xa2ne. Vol. XIII\xc2\xa0: Pisces - Osteichtyes (Pe\xc8\x99ti ganoizi \xc8\x99i oso\xc8\x99i). Bucure\xc8\x99ti. Editura Academiei Republicii Populare Rom\xc3\xa2nia, 1964."'